
Vă rugăm să ne permiteți să vă prezentăm  lucrările pe care le avem disponibile pentru 
vânzare în stocul parohiei noastre. Ne exprimăm, totodată, speranța,  că ele vor găsi ecoul cuvenit în 
sufletul Dvs. și ne veți face comenzi cât mai consistente, atât pentru nevoile Dvs.  spirituale, cât și ale 
celor dragi. 
                  Parohia noastră pune la îndemână tuturor cărți ziditoare de suflet, de literatură, de istorie, 
filozofie și din alte domenii, tocmai în această perioadă, când, pe toate canalele de informație, 
suntem bombardați cu  tot felul de produse menite să ne îndepărteze de Dumnezeu. Cărțile propuse 
de parohia noastră pot fi hrană pentru sufletul Dvs., dar și un cadou fericit, pe care îl puteți oferi 
celor din jurul Dvs. Se cheltuiesc sume enorme pentru tot felul de daruri ce se fac celor dragi, deși 
multe sunt doar simbolice și de circumstanță. Noi vă punem la dispoziție cărți, care să fie un prieten 
de nădejde pe drumul către Dumnezeu, atât pentru Dvs., dar și pentru cel ce le primește ca dar din 
partea Dvs. O scurtă privire asupra listei de mai jos v-ar convinge de seriozitatea ofertei noastre. Ele 
sunt achiziționate de la centrele eparhiale, de la diferite edituri, care s-au remarcat prin seriozitatea 
și competenta publicațiilor în domeniile menționate mai sus. 
                 Înțelegem că această activitate de răspândire a publicațiilor religioase creștine ortodoxe 
face parte din însăși misiunea noastră de a răspândi, cu timp și fără timp, cuvântul lui Dumnezeu. 
Datorită acestei lucrări, putem să desfășurăm și o serie de activități misionar-pastorale în parohie, de 
ajutorare a unor familii și persoane aflate în dificultate, donații de cărți în parohie, gratuitatea 
serviciilor religioase și multe altele. 
                 Vă mulțumim cordial celor care ați comandat deja cărți. Vă mulțumim celor care ne-ați 
încurajat, celor care ne-ați îndrumat. Vă mulțumim și celor care nu ne-ați răspuns. Din toate am 
înțeles că doriți să avem lucrări cât mai bune, cât mai ziditoare de suflet și cât mai diverse. Ne 
străduim să împlinim această dorință a Dvs. Sperăm că prezenta ofertă să fie mult mai interesantă. 
Regretăm, însă, că stocurile sunt foarte mici, iar stocurile de la capitolul ,,Micul anticariat” se reduc 
în cele mai multe cazuri la câte un singur exemplar. 
                 Ca noutate, va semnalăm, Martiri ai neamului. Constantin Brâncoveanu și fii săi, cât și multe 
altele de la ,,Micul Anticariat”.              
                Trimitem cărți și în străinătate, dacă ne sunt solicitate, adăugând la prețul cărților din colet 
suma de 13 lei pentru fiecare 2 kg., pentru taxele poștale. Pentru trimiterile în țară taxele poștale 
sunt suportate de parohie. 
              Precizăm, de asemenea, că publicăm, de două ori pe lună, ,,Scrisoare pastorală”, pe care o 
trimitem gratuit tuturor familiilor din parohie, cât și la câteva sute de persoane din afara parohiei, 
prin poșta sau pe e/mail. Daca va interesează, comunicați-ne și vă putem trimite și Dvs. această 
publicație a noastră gratuit. Găsiți acolo multe lucruri care v-ar putea interesa. 
               Cu oarecare timp în urmă vă solicitam amintiri despre mitropoliții Bartolomeu Anania, 
Antonie Plămădeală și Nestor Vornicescu, în vederea alcătuirii unei viitoare cărti. Dacă aveți 
asemenea amintiri, vă rugăm să ni le trimiteți, fiindcă pregătim volumul. 
               În cazul în care mesajul nostru nu vă interesează sau vă deranjează, vă rugăm să ne scuzaţi, 
eventual să ne daţi un semn, ca să ştergem pentru totdeauna adresa Dvs. din evidenţele noastre. Oricum, să 
dea Dumnezeu ca acesta să fie singurul necaz al Dvs., altele să nu mai aveți. 
              Aşadar, avem disponibile următoarele lucrări: 
A.  Cărți recent apărute:                   
1.                      I. D. Pârvănescu, Martiri ai neamului. Constantin Brâncoveanu și fiii săi, 260 pag., 
20 lei; 
            Autorul face o sinteză a evenimentelor din Țara Românească și Europa din vremea lui Brâncoveanu; 
analizează cu lux de amănunte politica domnului român, activitatea lui diplomatică și culturală. Rigurozitatea 
cercetării istorice  este îmbrăcată într-o prezentare accesibilă, plăcută, captivantă. La acestea se adaugă 
numeroase fotografii și hărți. Cartea lui I. D. Pârvănescu nu este numai una de istorie, ci și un ghid de 
patriotism pentru toate vârstele. În acest an dedicat comemorării Brâncovenilor,  lucrarea în discuție vine să 
completeze bibliografia atât de bogată a temei respective. 
  
2.                      Pr. Prof. Dr. Al. Stănciulescu-Bârda, Cristian Stănciulescu-Bârda, Bibliografia 
Revistei ,,Mitropolia Olteniei”(1948-2008), vol. I, Bârda, Editura Cuget Românesc, 2014, 528 pag., 40 
lei;             
              Revista ,,Mitropolia Olteniei”, alături de ,,Arhivele Olteniei” și ,,Ramuri”, a  devenit revistă 
reprezentativă a Olteniei. Timp de mai bine de șase decenii, în paginile ei au publicat materiale de valoare 
personalități de elită ale Bisericii Ortodoxe Române, ale culturii românești în general, alături de personalități 
ale vieții culturale și bisericești din Oltenia. S-au publicat documente, manuscrise, studii și articole privind 
istoria României și a Bisericii Ortodoxe Române, în general, dar mai ales materiale de interes local, regional. 
Aproape că nu este localitate, biserică sau mânăstire din județele Dolj, Gorj, Mehedinți, Vâlcea, Olt și Argeș, 
despre care să nu se vorbească, despre care să nu se fi publicat un material, fie că e vorba de un studiu 
monografic, de un reportaj, documente etc. Revista și-a depășit demult caracterul de revistă provincială; 
dovadă este materialul imens de interes național și internațional. Colectivul de redacție a avut permanent în 
vedere să mențină un echilibru între disciplinele tradiționale ale învățământului teologic.                 
                Lucrarea aceasta se înscrie pe linia unor preocupări constante în domeniu. Amintim în acest sens 
bibliografiile realizate în anii trecuți la revistele ,,Biserica Ortodoxă Română”(1874-2004)(3 vol.), ,,Studii 
Teologice” și ,,Ortodoxia”. Cele aprox. 12.000 de unități  prelucrate(studii, articole, recenzii, predici, reportaje, 
documente etc.) au fost grupate în două volume. În vol. I sunt cuprinse capitolele: I. Secțiunea 
Biblică(Vechiul Testament, Noul Testament); II. Secțiunea Sistematică(Dogmatică, Morală, Filozofie, 
Patrologie); III. Secțiunea Practică(Drept canonic, Liturgică, Omiletică, Catehetică, Pastorală, Pedagogie, 
Muzică, Îndrumări misionare); IV. Limbă și Literatură; V. Etnografie și Folclor; VI. Redacționale.  Se 
adaugă o prefață și un indice de autori. Volumul al II-lea este pregătit pentru tipar și urmează să apară în 
scurt timp. El va cuprinde Secțiunea Istorică(Istoria Bisericească Universală, Istoria Bisericii Ortodoxe 
Române, Istoria României, Ecumenism, Istoria Religiilor). 
               Organizarea materialului s-a făcut după modelul bibliografiilor publicate de către Academia 
Română.              Sperăm că această nouă lucrare se va constitui  un instrument de lucru indispensabil 
pentru ierarhi, preoți, monahi,  studenți, masteranzi, doctoranzi, profesori de religie, pentru cercetători din 
domeniul istoriei, teologiei, filozofiei, etnografiei, folclorului, literaturii la alcătuirea predicilor, comunicărilor, 
lucrărilor de tot felul din domeniile menționate, monografiilor locale, monografiile unor mânăstiri, biserici, 
evenimente istorice etc. 
  
3.                      Viețile Sfinților, vol. II,  560 pag. ,  30  lei; vol. III,  730 pag., 35 lei; vol. IV, 608 pag., 
40 lei; 
                    În anii trecuți am tipărit volumul I din această serie și l-am distribuit gratuit de Sărbători tuturor 
familiilor din parohie și celor din afara parohiei, care ne-au ajutat în timpul anului. Aceasta este deja o 
tradiție în parohia noastră. Pentru anul 2012, le-am dăruim vol. II, pentru  2013 vol. III, iar pentru 2014 vol. 
IV.  
              Vol. I cuprindea viețile sfinților din lunile ianuarie, februarie și martie. 
              Volumul II preia textul oficial, stabilit de Sfântul Sinod și cuprinde viețile sfinților pe luna aprilie, la 
care s-au adăugat textele pericopelor biblice reprezentând Sf. Evanghelie, Apostolul și troparul zilei, cât și 
cugetări din Sfinții Părinți. Volumul II dinViețile Sfinților cuprinde povestirea principalelor momente din 
viața sfinților înscriși în calendarele creștine ortodoxe în luna aprilie, 
                Vol. III cuprinde  viețile sfinților din lunile mai, iunie și iulie.  
                 Vol. IV cuprinde viețile sfinților din lunile august, septembrie și octombrie. 
                 Nu putem vorbi de sfinții dintr-o anumită perioadă a istoriei creștine, ci de o epocă foarte extinsă, 
dacă este să ne gândim că cei dintâi sfinți căzuți pentru Hristos și credința creștină au fost chiar dintre Sfinții 
Apostoli și ucenicii lor, iar ultimii menționați în prezentul volum au trăit în secolul al XIX-lea. Nu putem vorbi 
nici de sfinți dintr-o anumită parte a lumii. Unii dintre ei au trăit în Imperiul Roman și au suportat 
persecuțiile greu de înțeles pentru omul zilelor noastre, alții în Imperiul Bizantin și au luptat pentru apărarea 
valorilor majore ale învățăturii creștine, prin sinoadele ecumenice, prin scrierile lor, prin predica lor, dar mai 
ales prin însăși jertfa vieții lor. Alții au trăit în Europa Occidentală, alții în Rusia țaristă sau în Principatele 
Române.  Viețile Sfinților nu sunt povești, ci fapte de viață, scrise cel mai adesea cu sânge și lacrimi, dar și 
cu speranță nestrămutată. Cu ani în urmă, răsfoiam la Biblioteca Academiei din București câteva din cele 
peste 40 de volume din Vitae Sanctorum(Viețile Sfinților), care cuprindeau hotărârile judecătorești ale 
instanțelor romane privitoare la creștinii care  nu voiau să jertfească idolilor sau să mănânce din cele jertfite 
acestora, care nu voiau să ia parte la manifestările și sărbătorile dedicate împăratului, care era socotit zeu 
sau semizeu(sec. I-IV). Romanii nu ucideau pe creștini de dragul de a ucide, ci îi condamnau în urma unei 
judecăți oficiale, desfășurată după toate regulile procedurale, în conformitate cu legislația imperială în 
vigoare de la acea dată. Colecția menționată mai sus conținea, așadar, sentințele judecătorești, prin care 
erau condamnați la moarte pentru nerespectarea legilor imperiului. Volumul de față nu ne prezintă 
documente judecătorești, ci povestirea multora din acele procese. Vedem oameni simpli, oameni cu diferite 
ocupații, cu diferite pregătiri intelectuale, cu diferite poziții sociale, care manifestă credința și apartenența lor 
la Biserica lui Hristos cu un curaj impresionant. Nu se înfricoșează de judecată, de bătăi, de închisoare, de 
maltratări, de moarte. Mărturisesc credința lor și suportă cu un eroism cutremurător metodele sălbatice prin 
care li se storcea și ultima picătură de viață din trupul vlăguit și terciuit. Când pui astfel de oameni alături de 
unii dintre creștinii noștri de azi, care-și leapădă nepăsători credința și se duc la diferite secte pentru simplul 
motiv că acolo li se oferă o strachină de linte sau câțiva biscuiți, poți să realizezi cât de departe suntem de 
:  sfințenia celor de atunci! Întâlnim în acest volum creștini învățați, care-și dedică viața studiului Sfintei 
Scripturi și adâncirii învățăturilor ei. Luptă cu vorba și  cu condeiul pentru apărarea învățăturilor 
fundamentale ale credinței creștine: Sfânta Treime, Maica Domnului, Sfintele Taine, Sfintele Icoane și multe 
altele. Pentru curajul lor suferă alungări din funcții, confiscări de averi, exiluri, bătăi și chiar moartea. Aceștia 
sunt stâlpii teologiei creștine, pe care se sprijină Biserica de două mii de ani. Astfel de modele de credință și 
de viață oferim enoriașilor și cititorilor noștri, într-o vreme în care mass-media, pe toate canalele sale, oferă 
cu totul alte modele. 
                              
4.      Pr. Al. Stănciulescu-Bârda, Lumini și umbre,  124 pag.,  8 lei. 
                  Cartea cuprinde un buchet de meditații, scrisori imaginare către diverse personalități ale culturii 
române (M. Eminescu, C. Brâncuși), povestiri culese din viață, unele comice, altele dramatice, pline de 
învățături moral-religioase pentru cititori. Autorul mărturisește: ,,Cuvântul mi-a fost cale către oameni şi 
către Dumnezeu. Prin el mi-am spus bucuriile şi necazurile, durerile şi speranţele; el mi-a fost lacrimă 
şi zâmbet, armă de apărare şi scară spre înălţimi; cu el am învăţat şi-am liturghisit, cu el am iubit, 
cu el am trăit; el mi-a fost început şi tot el îmi va fi sfârşit, iar când m-oi călători pe celălalt tărâm, el 
mă va pomeni de pe o cruce, dintr-o inimă, ori de pe fila unei cărţi. Prin el am fost mai mult decât o 
vieţuitoare pe pământ; el mi-a fost binecuvântare şi uneori blestem, el mi-a fost însuşi sensul de a fi. 
Dacă cea dintâi grijă a creştinului este de a se mântui, cea dintâi grijă a omului este de a se zidi şi a 
zidi prin cuvânt.” 
  
5.      Pomelnic, 2 pag., carton gros, lucios,  0,50 lei; 
  
6.      Călăuză biblică,  426 pag., 30 lei; 
             Cartea este o antologie de cugetări și sfaturi înțelepte selectate din Sfânta Scriptură, organizate pe 
teme și probleme, cu indici și note de subsol. Lucrarea nu este o concordanță biblică, ci ea se vrea chiar o 
călăuză în viața duhovnicească a cititorilor. Numeroase texte cuprinse în această lucrare sunt însoțite de 
comentarii, care ajută pe cititor în înțelegerea mai adâncă a sensurilor mesajului biblic. Cel care a selectate 
aceste texte, a făcut cuvenitele comentarii și explicații, prefața și indicii, a îngrijit ediția, este Pr. Al. 
Stănciulescu-Bârda. 
  
7.      Pr. Prof. Dr. Al. Stănciulescu-Bârda, Studii și documente privind Istoria României. Vol. III. 
Banatul,  631 pag., 50 lei;            
             Cartea cuprinde 1073 documente inedite din perioada 1780-1886 privitoare la Banat, provenind din 
cancelariile bisericești, politice, militare și administrative din Vârșeț, Karloviț, Viena, Buda, Pesta, Sibiu, 
Timișoara, cât și un manuscris bănățean, - variantă locală din 1804 a lui Supllex Libellus Valachorum - 
, descoperit la Biblioteca Academiei Române din București. Primul volum din această serie a apărut în 2003 
și în el au fost analizate aspectele istorice desprinse din aceste documente. Volumul al II-lea a apărut 
în  2010 și în el erau analizate aspectele juridice(drept internațional, administrativ, civil, penal, medicină 
legală etc.), cât și cele de drept canonic. Documentele în discuție prezintă însă aspecte mult mai variate, care 
ilustrează viața românilor bănățeni din perioada respectivă. Sunt pagini emoționante, care vorbesc despre 
Răscoala lui Horea, revoluția franceză, revoluția de la 1848, numeroasele războaie austro-turcești, austro-
franceze, epidemiile de ciumă și de holeră, care au decimat populația Europei acelei vremi. În ele surprindem 
starea materială și spirituală a românilor, relațiile lor cu autoritățile politice, militare și bisericești, cu celelalte 
naționalități conlocuitoare. Nu lipsesc nici documentele care ne vorbesc de renașterea conștiinței naționale, 
de lupta românilor pentru  afirmare politică, bisericească, culturală și socială. Găsim aici o adevărată cronică 
a noutăților editoriale ale vremii, apariția și răspândirea publicațiilor românești din Banat și Transilvania, care 
și-au adus din plin aportul lor la progresul poporului român. Găsim aici figurile unor mari luptători pentru 
drepturile românilor, apariția și dezvoltarea școlilor, asistenței medicale și multe altele.        
                  Astăzi, când apar tot mai puține volume de documente, cartea noastră este o noutate binevenită 
în spațiul cultural românesc și sperăm că ea va fi bine receptată de cititori, de cercetători, de toți iubitorii de 
cultură și de istorie românească. 
                   În cazul în care vor exista solicitări, vom reedita primele două volume. Raportat la prețurile 
actuale, primul volum ar costa 15, 00 lei, iar al doilea   aprox. 40 lei. Așadar, primim înscrieri și la acelea. 
  
8.      Nicolae Iorga, așa cum l-au cunoscut,  272 pag., 20 lei; 
                  Lucrarea este rodul unor căutări desfășurate în ultimii treizeci de ani. Nenumărate scrisori și 
mesaje am adresat de-a lungul celor trei decenii către toți cei ce l-au cunoscut pe marele savant. Am 
publicat anunțul în multe reviste și ziare și rezultatul s-a concretizat în această carte. Întâlnim aici  amintiri 
despre Nicolae Iorga semnate de foști studenți, secretari, prieteni, apropiați ai săi din țară și din străinătate, 
precum Nicolae Bocancea, Traian Cantemir, Alexandru Ciorănescu, Alexandru Ciurea, Ioan 
Cociu, Gheorghe Cunescu, Nicolae Fuiorea, Ieremia B. Ghita, Nicolae Grigoraș, Gheorghe Iliescu-Izvoare, 
Constantin Pavel, Alexandru Petrescu, M. Petrescu-Dâmbovița, Ion Larian Postolache, Alexandru 
Predescu, Ioan Rămureanu, Petru Rezuș, Constantin Robescu, I. I. Rusu, Stela  Serghie, Dan 
Simonescu, Ene Stanciu, Haralambie Teodoru, Gh. Vețeleanu, D. Bălașa, I. C. Chițimia, Rodica Ciocan-
Ivănescu, Gheorghe  Hrușcă, Ioan T. Ionescu, I. Ionescu, C. Lodovescu, Gh. Ruscanu, Maria Schmidt, Ilie 
Grămadă, Aurel Bordenache, Emilia Comișel, Gunther Schuller, Alexandru Andronic, A. Mihăescu, Iosif 
E. Naghiu, Nicolae Petrescu, Gheorghe Șinca, Haralambie Teodoru,  Teodor Costescu, Gh. Dumitrescu-
Bistrița, George Magherescu, Mircea Iosif, Gh. Paschia, Em. D. Petrescu, Gh. 
Popescu, Jozsi  Sandor, Virgil Medan, Antonie Plămădeală și mulți alții.        Mulțumesc lui Dumnezeu că 
mi-a dat ideea de a aduna aceste amintiri inedite, dar regret că ideea mi-a venit mult prea târziu. S-ar fi 
putut aduna mult mai mult material! Asta este! 
  
9.                      Pr. Al. Stănciulescu-Bârda, Scrisoare pastorală, vol. V,  712 pag., 40 lei; 
               În acest volum sunt cuprinse numerele 159-200 din publicația parohiei noastre ,,Scrisoare 
pastorală”, apărute în perioada 15 mai 2009-28 febr. 2011. Este o perioadă destul de agitată în viața lumii, a 
țării, a parohiei, dar și a preotului-autor al ,,scrisorilor”. Această stare tensionată se poate surprinde în mai 
multe materiale publicate. ,,Scrisorile” devin astfel nu numai oglindă a problemelor mari cu care se confruntă 
omenirea sau țara, ci și problemele locale și chiar personale. ,,Scrisoarea pastorală” a fost un amvon, a fost o 
tribună, a fost un prieten, a fost o punte de legătură între preot și credincioșii săi, între preot și cititorii săi. A 
fost altceva decât predica propriu-zisă. A fost una din cele mai sărace publicații din ultimii ani, dar a înglobat 
în paginile sale mult material, care se poate constitui ca o cronică a vremurilor noastre și a celor trecute. Alte 
surate sunt bogate, mari, frumoase, cu multe poze frumos realizate. A noastră e simplă și se adresează în 
primul rând oamenilor simpli, credincioșilor noștri din parohie, țăranilor noștri. În paginile ei și-au găsit de 
multe ori loc necazurile și bucuriile enoriașilor noștri, ale românilor în general. De multe ori ne-am asumat 
riscuri, am trezit dușmănii puternice, tocmai pentru că am spus lucrurilor pe nume și adevărul a deranjat pe 
mulți. Am inclus materiale menite să îndemne la viață creștinească; am criticat de multe ori prostia, aroganța, 
nedreptatea, păcatul de tot felul. Nu ne-a fost străină gluma, ironia, știind că aceasta este foarte gustată și 
are un mare rol educativ. Am mijlocit la cunoașterea și ajutorarea oamenilor de aici și de departe. Prin 
,,Scrisoare pastorală” am reușit să creem o atmosferă familială, o relație de adevărată prietenie între preot și 
credincioșii lui din parohie și nu numai. Preotul nu a mai fost străin de enoriașii lui. Tocmai datorită 
sincerității și francheții cu care a spus lucrurilor pe nume, oamenii au simțit că este unul de-ai lor, că nu este 
un privilegiat al sorții. Prin ,,Scrisoare pastorală” fii de departe ai parohiei noastre s-au simțit mai aproape de 
casă, de cei dragi ai lor. ,,Scrisoarea pastorală” a fost preluată în întregime sau parțial de multe publicații 
serioase, cu prestigiu recunoscut, din țară și din străinătate. ,,Scrisoare pastorală” a făcut să se înțeleagă că o 
parohie dintr-un sat uitat de lume poate constitui un factor de cultură și progres spiritual, prin numeroasele 
cărți publicate și răspândite în lumea întreagă. O instituție mai mică decât oricare alta, cu numai doi angajați, 
a reușit să publice sute de cărți în mii de exemplare în douăzeci de ani de libertate, în condițiile unei crize, 
care nu se mai termină. Poate și ,,Scrisoarea pastorală” constituie un argument că satul românesc încă nu a 
pierit, deși este în mare pericol, că încă mai poate să ofere ceva de folos spiritual și nu numai societății 
românești. Poate ne-am slujit și astfel  credincioșii, Biserica și pe Dumnezeu. Aceasta ne-am dorit de fapt! 
                                      
  
10.                  Gheorghe Duncea, Tudor Vladimirescu, aşa cum l-am cunoscut,  150 pag., 6 
lei;          
            Gheorghe Duncea a fost căpitan al lui Tudor Vladimirescu. Este unul dintre prietenii cei mai apropiați 
ai lui Tudor Vladimirescu. Au fost împreună de la vârsta de cinci ani. Au fost colegi de școală, tovarăși în 
afaceri, în armată, în lupte. Lucrarea de față cuprinde însemnările scrise de autor la câteva zile după 
asasinarea lui Tudor, când Duncea însuși se aștepta să fie prins și executat. Este un text scris ,,cu limbă de 
moarte”, pentru a se ști de către urmași lucruri necunoscute din biografia marelui erou. Însemnările lui s-au 
păstrat ,,la căpriorul unei case” din Prejna, au fost transcrise de un urmaș al său, au fost publicate în reviste 
din perioada interbelică sub formă de serial  și văd acum pentru prima dată lumina tiparului sub formă de 
carte.Lucrarea este însoțită de un studiu introductiv semnat de Pr. Stănciulescu-Bârda.           
              Ne facem o datorie de conștiință din publicarea acestui manuscris și sperăm că el va intra în 
circuitul științific și-n atenția istoricilor și a marelui public. 
                                               
  
11.                  Sf. Irineu al Lyonului, Cuvânt împotriva ereziilor(Trad. Prof. Elena Nistor), 150 pag., 
8 lei;            
            Sfântul Irineu al Lyonului a trăit în sec. II în Occident. Până azi, el este cinstit atât în Biserica Romano-
Catolică, cât și în Biserica Ortodoxă, iar scrierile lui recunoscute în ambele biserici ca puncte de reper în ceea 
ce privește învățăturile dogmatice. Scrierile sale, atâtea câte ni s-au păstrat, constituie un tezaur nepreţuit, 
un creuzet în care a fost plămădită învăţătura creştină autentică, în care izvoarele principale, 
respectiv Sfânta Scriptură şi Sfânta Tradiţie sunt întoarse pe toate feţele şi din ele se scoate filonul de aur 
al adevărului nealterat.       
               Temele majore ale lucrărilor Sf. Irineu privesc în special dogmele privind Sf. Treime, persoanele Sf. 
Treimi, mântuirea omului și multe altele. Activitatea lui privește, pe de o parte, lucrarea de convertire a 
popoarelor necreștine cu care intră în contact, pe de alta lupta împotriva vechilor religii contemporane și nu 
în ultimul rând lupta împotriva ereziilor vremii, în special împotriva gnosticismului și ereziilor care atacau 
învățătura despre Mântuitorul Iisus Hristos. În măsura posibilităților sale, Sf. Irineu a contribuit la restabilirea 
și consolidarea creștinismului apusean cu cel răsăritean din vremea lui.        
                  Lucrarea de față este un adevărat tratat de hristologie. 
                                
  
12.                  Pr. Al. Stănciulescu-Bârda, Sfintele Taine și proverbele românești,  82 pag., 6 lei. 
              ,,Proverbele ne oferă exemple concludente ale felului cum s-a reflectat învățătura dogmatică și 
practica liturgică în mentalitatea colectivă. Este surprinzător cu câtă atenție și cu câtă profunzime omul din 
popor a receptat adevărul teologic, l-a trecut prin filtrul conștiinței și sufletului său, l-a concentrat în cupa 
foarte strâmtă și sintetică a proverbului și l-a transmis din generație în generație. Sperăm că ne va ajuta 
Dumnezeu ca în viitorul apropiat să dăm la lumină o antologie de proverbe religioase românești și o sinteză 
de etnoteologie bazată pe tezaurul inestimabil al paremioticii românești. Studiul de față este un început”. 
                                                        
  
13.                  Profeții privind România,  42 pag., 3 lei.         
                Conștient că există în toate vremurile și în toate timpurile oameni înzestrați de Dumnezeu 
să  prezică sau să prevadă viitorul, am început o serie cu astfel de scrieri care privesc România sau contextul 
internațional în care se derulează istoria țării noastre. Pentru aceasta, am considerat că cel mai reprezentativ 
în acest sens este Sundar Singh. Într-o vreme în care emigrația este masivă, în care atâția dintre confrați se 
declară nemulțumiți că sunt români, venim cu această scriere, pe care, după ce o citești, îi mulțumești lui 
Dumnezeu  că te-a rânduit să fii român și să trăiești în România de azi și de mâine. 

